Ջեսիկա Քոքս

Ջեսիկա Քոքս (, ), ֆիլիպինյան ծագմամբ ամերիկացի, որը ծնվել է բացառիկ բնածին արատով՝ առանց երկու ձեռքերի։ Հայտնի է որպես աշխարհում առանց ձեռքերի առաջին մարդը, որը ստացել է օդաչուի արտոնագիր և թեկվոնդոյի սև գոտի։

Կենսագրություն 
Ջեսիկա Քոքսը ծնվել է 1983 թվականի փետևվարի 2-ին Ուիլյամ և Ինես Քոքսերի ընտանիքում։ Ջեսիկան ունի Ջեյսոն անունով եղբայր և Ջեկի անունով քույր։ 10 տարեկան հասակից Ջեսիկան զբաղվել է թեկվանդոյով և արդեն չորս տարի հետո ստացել է իր առաջին սև գոտին։ 14 տարեկանում աղջիկը որոշել է հրաշարժվել պրոթեզներից։ 1997 թվականին նա ընտանիքի հետ տեղափոխվել է Թուսոն։ Հետագայում քոլեջում և համալսարանում վերսկսել է մարզումները և ստացել է 2-րդ դան սև գոտի։ Ձեռքերի փոխարեն օգտագործելով ոտքերը՝ նա կարողանում է առանց որևէ սահմանափակման վարել սովորական (ոչ հաշմանդամների համար նախատեսված) ավտոմեքենա, օգտվել համակարգչի ստեղնաշարից՝ րոպեում 25 բառ տպելով, հանել և տեղադրել կոնտակտային ոսպնյակները, սանրել մազերը, խոսել հեռախոսով։ Քոքսը նաև ջրասուզորդ է։

2005 թվականին Քոքսն ավարտել է Արիզոնայի համալսարանը՝ ստանալով հոգեբանության մասնագետի որակավորում և նույն տարում սկսել է սովորել օդաչուի մասնագիտությունը։ 2008 թվականի հոկտեմբերի 10-ին նա արտոնագիր է ստացել կառավարելու 1946 թվականի նմուշի թեթև մոնոպլան և դարձել է աշխարհում առանց ձեռքերի առաջին օդաչուն։ Ուսուցումը տևել է 3 տարի՝ սովորական 6 ամսվա փոխարեն, որի ընթացքում Քոքսը կատարել է 89 ժամ թռիչք։ Այդ հաջողությունից հետո Քոքսը դարձել է մոտիվատոր բանախոս և հանդես է գալիս ԱՄՆ-ից դուրս։

2014 թվականին Քոքսը հաղթահարել է ԱՄՆ-ի ամենահայտնի հեծանվային մրցույթի (El Tour de Tucson) քառասուն մղոն (64,4 կմ) հատվածը։

2015 թվականին Քոքսը հրատարակել է իր՝ «Վերացրեք ձեր սահմանները» (Disarm Your Limits) անվանումով ինքնակենսագրականը։ Նույն տարի նկարահանվել է Ջեսիկա Քոքսին նվիրված «Right Footed» փաստագրական ֆիլմը։

Ջեսիկա Քոքսը ոգեշնչել է արաբ կին ինժեներ Ռիմ Ալ Մարզուկիին միայն ոտքերով կառավարվող մեքենա ստեղծելու գործում։

Ջեսիկա Քոքսն ամուսնացած է Պատրիկ Չեմբերլենի հետ։

Տես նաև 
 Նիք Վույչիչ

Ծանոթագրություններ

Արտաքին հղումներ 
 Ջեսիկա Քոքսի պաշտոնական կայք 

Արիզոնայի համալսարանի շրջանավարտներ
Կին օդաչուներ
ԱՄՆ-ի օդաչուներ